Evo još malo ponavljanja glagolskih vremena.

Prepišite u bilježnice sljedeći sažetak.

**GLAGOLSKI OBLICI**

**INFINITIV** – neodređeni glagolski oblik

napisati, stići

PROŠLA GLAGOLSKA VREMENA

**AORIST** – prošlo svršeno vrijeme – tvori se od svršenih glagola

– jednostavan glagolski oblik – tvori se nastavcima

napisah, napisa, napisa, napisasmo, napisaste, napisaše

stigoh, stiže, stiže, stigosmo, stigoste, stigoše

**IMPERFEKT** – prošlo nesvršeno vrijeme – tvori se od nesvršenih glagola

– jednostavan glagolski oblik – tvori se nastavcima

pisah, pisaše, pisaše, pisasmo, pisaste, pisahu

bijah, bijaše, bijaše, bijasmo, bijaste, bijahu

htijah, htijaše, htijaše, htijasmo, htijaste, htijahu

**PERFEKT** – prošlo vrijeme

– složeni glagolski oblik – slaže se glagolski pridjev radni i nenaglašeni nesvršeni prezent pomoćnoga glagola biti

pisao sam, pisao si, pisao je, pisali smo, pisali ste, pisali su

stigla sam, stigla si, stigla je, stigle smo, stigle ste, stigle su

**PLUSKVAMPERFEKT** – pretprošlo vrijeme

– složeni glagolski oblik – slaže se glagolski pridjev radni i perfekt ili imperfekt pomoćnoga glagola biti

bio sam pisao, bio si pisao, bio je pisao, bili smo pisali, bili ste pisali, bili su pisali

bijah stigla, bijaše stigla, bijaše stigla, bijasmo stigle, bijaste stigle, bijahu stigle

SADAŠNJE GLAGOLSKO VRIJEME

**PREZENT** – sadašnje vrijeme

– jednostavan glagolski oblik – tvori se nastavcima

mislim, misliš, misli, mislimo, mislite, misle

čitam, čitaš, čita, čitamo, čitate, čitaju

jedem, jedeš, jede, jedemo, jedete, jedu

pišem (pis + jem), pišeš, piše, pišemo, pišete, pišu

Za one koji žele još malo vježbati evo jedan tekst. U tekstu su podcrtani glagoli. Ne morate prepisivati tekst, prepišite glagole i odredite im glagolski oblik.

Zadatak nije obavezan, rješavate ga ako želite. Rješenja ću vam poslati sljedeći tjedan.

Sretno!

Mijat i družina **prespavaše** u dubokoj spilji naizmjence čuvajući stražu. Ujutro, umivši se i prezalogajivši, **posjedaše** oko Mijata. On im **je govorio** kakav ih život **očekuje**. Kad **zazimi**, teško će živjeti pa svatko **treba** **prezimiti** kod nekog rođaka ili prijatelja u drugome selu, ali podalje od zavičaja gdje ih svi **poznaju**. **Odlučili su** **živjeti** kao hajduci i **otimati** od onih koji **pljačkaju** narod. Kad to Mijat **bijaše predložio**, **čulo se** oduševljeno klicanje. Svi **pristajahu** uz Mijata, shvaćajući da **se nisu odmetnuli** u planinu samo zato da **spašavaju** gole živote. Svi bučno **klicahu** Mijatu. I dok **su se** prije **bili uplašili**, sad im **se vratila** hrabrost. **Pretvoriše se** u družinu ljutih hajduka i **izabraše** Mijata za vođu. Otada Mijat **odlučivaše** o djelovanju svoje družine. Odmah **bijaše poslao** Tomu da sazna štogod o kretanju turskih karavana, savjetujući ga da **bude** oprezan, a on **je ostao** **smišljati** nove akcije. No debeli Toma **se nije pridržavao** Mijatovih uputa i, stigavši u gradić, odmah **se zaputi** do gostionice i otvoreno **zapita** gostioničara kad **se očekuje** najveća karavana.

 (prema tekstu *Junačina Mijat Tomić* Dubravka Horvatića)

karavana – povorka životinja, zaprežnih kola i sl. koja pod teretom prelazi velike udaljenosti